પોલીસે હત્યાની શંકા વ્યક્ત કરી તાત્કાલીક એફ.એસ.એલ.ની ટીમ અને સ્નિફર ડોગ બોલાવ્યાં અને પોલીસે સ્થળનું પંચનામુ કર્યું. સજનીના મોતનું સાચુ કારણ જાણવા મૃતદેહને પી.એમ માટે મોકલી આપ્યો. ઘરમાં રોકકળ ચાલતી હતી માટે પોલીસે સજનીના પતિ તરૂણની વધુ પુછપરછ ન કરી. પરંતુ એફ.એસ.એલ અને સ્નિફર ડોગની મદદથી પોલીસે હત્યા માની તપાસ આરંભી દીધી હતી. કેટલાક પોલીસ કર્મીઓ ફ્લેટના એક ખુણામાં બેસીને તરૂણની ફરિયાદ નોંધી રહ્યાં હતા અને પોલીસના સ્નિફર ડોગ સજનીનો મૃતદેહ જે રૂમમાંથી મળ્યો તે રૂમમાંથી બહાર નીકળીને સીડી ઉતરી ગયા. જે ખુણામાં પોલીસ ફરિયાદ નોંધી રહી હતી ત્યાં આવી પોલીસ ડોગે ભસવાનું શરૂ કર્યું.